Péntek reggel ismét negatív rekordot döntött a forint, reggel 340,5 forinton állt az euró jegyzése.

Ez 0,4 százalékos gyengülést jelent. A dollárral szemben is gyengült a magyar fizetőeszköz, annak jegyzése 309,4 forintra emelkedett, egy svájci frankért pedig 319,89 forintot kellett adni a reggeli órákban.

Forrás: xe.com

Az esést egyértelműen a koronavírus miatti globális gazdasági káosz okozza, ami a tőzsdéket is csúnyán megviseli. Nem csak a forint jár rosszul a járvánnyal, a feltörekvő piacok devizái mind rosszabbul teljesítenek a hatására, ilyen bizonytalan helyzetekben ugyanis a befektetők is kockázatkerülő hangulatban vannak, és csak a hagyományos menekülőeszközök (pl. arany, jen, amerikai államkötvény) tudnak erősödni. Ennek megfelelően a régiós devizák a forinthoz hasonlóan esnek, a cseh korona, a lengyel zloty és a román lej is hasonló mértékben gyengült az euróhoz képest (a lej péntek délutánra történelmi mélypontra is ért, 4,8127 lejt kellett adni egy euróért).

A forint legutóbbi mélypontját február 12-én érte el.